Diari Oficial de la Generalitat Valenciana


Sumari del DOGV 6247, del 16-04-2010 (2010/3923)

RESOLUCIÓ de 7 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc entre el Centre Superior d'Investigació en Salut Pública (CSISP) i l'Institut Sindical de Treball, Ambient i Salut (ISTAS).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6247

Data del DOGV
:   16-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3923


Data del document
:   07-04-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Sanitat
    * cooperació administrativa
    * seguretat en el treball
    * política sanitària

RESOLUCIÓ de 7 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc entre el Centre Superior d'Investigació en Salut Pública (CSISP) i l'Institut Sindical de Treball, Ambient i Salut (ISTAS). [2010/3923]  
El Centre Superior d'Investigació en Salut Pública (CSISP) i l'Institut Sindical de Treball, Ambient i Salut (ISTAS) han subscrit, després de la tramitació prèvia reglamentària, el 21 de novembre de 2009, un conveni marc.   
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0496/2010, i que figura com a annex d'esta resolució.  
València, 7 d'abril de 2010.- El director general del Secretariat del Consell: Ángel Mompó Romero.  
Conveni marc entre el Centre Superior d'Investigació en Salut Pública (CSISP) de la Generalitat Valenciana i l'Institut Sindical de Treball, Ambient i Salut (ISTAS)  
València, 21 de novembre de 2009  
Reunits  
D'una part  
El Centre Superior d'Investigació en Salut Pública (d'ara en avant CSISP) amb CIF B5050702Y, i domicili en Av. Catalunya núm. 21, 46591 València, i representat per la Sra. Isabel Muñoz Criado amb DNI 47659172F en qualitat de directora, segons la Resolució de 20 de febrer de 2009 de nomenament de directora del CSISP i la resolució de 23 de febrer de 2009 del conseller de Sanitat per la qual es realitza la delegació de funcions de la representació i firma de convenis del CSISP amb altres centres.   
D'una altra part   
D'una altra part, l'Institut Sindical de Treball, Ambient i Salut (d'ara en avant ISTAS) amb CIF R23055439, i domicili en Ramón Gordillo, 7, 1ª, 46472 de València, i en nom seu i representació el Sr. Fernando Rodrigo Cencillo, en qualitat de director, actuant en nom i representació d'este organisme, amb poders suficients per a la celebració d'este acte en virtut del que establixen els Estatuts de l'ISTAS, poders que no li han sigut derogats ni modificats,  
Les parts es reconeixen capacitat jurídica, competència i legitimació suficient per a obligar-se i a este efecte subscriure el present Conveni Marc,  
Exposen  
1. Que el Centre Superior d'Investigació en Salut Pública (CSISP), que està adscrit a la Conselleria de Sanitat i es configura com un ens públic dels previstos en l'article 5.2 del Text Refós de la Llei d'Hisenda Publica de la Generalitat, s'ha d'encarregar de l'execució de la política de la Conselleria de Sanitat pel que fa a la investigació en salut pública. Per al compliment dels seus fins disposarà de la col·laboració necessària de les universitats, associacions empresarials i agents socials, i una de les seues competències, reconegudes en l'article 4.I dels seus estatuts, serà establir convenis amb organismes públics o privats, tant autonòmics com nacionals i internacionals, per a la realització de projectes d'investigació i d'altres activitats de caràcter científic, tècnic o d'innovació tecnològica.  
2. Que l'Institut Sindical de Treball, Ambient i Salut (ISTAS) és una fundació laboral tecnicosindical, autònoma, privada i sense ànim de lucre, promoguda per la Confederació Sindical de Comissions Obreres (CCOO) i per la Confederació Sindical de Comissions Obreres del País Valencià a l'empara de la Llei 30/1994 de 24 de novembre de fundacions i incentius fiscals a la participació privada en activitats d'interés general, del RD 316/1996 de 23 de febrer i de la legislació específica sobre fundacions laborals, i els seus objectius són promoure activitats de progrés social per a la millora de les condicions de treball, la protecció del medi ambient i la promoció de la salut dels treballadors en l'àmbit de l'Estat espanyol, oferir assessorament tecnicosindical en matèria de salut laboral i medi ambient i desenvolupar programes de formació i ensinistrament dirigits a delegats de prevenció per a un exercici efectiu dels seus drets de participació.  
3. Que tant l'ISTAS com el CSISP accepten establir una col·laboració en els camps d'investigació, científics i tècnics d'interés comú i participar en projectes conjunts.  
Tenint en compte el que s'ha exposat, ambdues parts  
Convenen  
Estrényer les seues relacions, unir esforços i establir normes àmplies d'actuació que canalitzen i incrementen, dins del marc preestablit, els contactes i les col·laboracions d'acord amb les següents   
Clàusules  
1. Finalitat del conveni  
La finalitat d'este Conveni és l'establiment d'un marc d'actuació per a la col·laboració entre el CSISP i l'ISTAS en activitats d'investigació, científiques i tècniques i de col·laboració en temes específics d'interés mutu. Este acord no comporta compromís de gasto per a cap de les parts i estes accions vindran expressament regulades en els corresponents convenis específics, a l'empara del present Acord Marc.  
2. Modalitats de col·laboració  
a) Participació en projectes conjunts tant d'àmbit nacional com internacional  
b) Assessorament mutu en qüestions relacionades amb l'activitat d'ambdues entitats  
c) Col·laboració mútua per a l'ús d'instal·lacions  
d) Totes les considerades d'interés mutu, dins de les disponibilitats de les parts i de les activitats que constituïxen l'objecte d'este Conveni Marc  
3. Convenis específics  
Cada projecte i/o programa d'actuació en el marc d'este conveni serà objecte d'un conveni específic que haurà de contindre, entre altres, els següents aspectes:  
a) Definició de l'objecte que es busca  
b) Descripció del pla de treball, que inclourà les seues fases i la cronologia del seu desplegament  
c) Pressupost total i mitjans materials i humans que requerisca el programa, especificant les fonts de finançament  
d) Normes de coordinació, execució, i seguiment del projecte  
e) Nom de les persones, una per cada part, que es designaran per mutu acord i es responsabilitzaran de la marxa del conveni  
f) Assignació dels drets de propietat intel·lectual i industrial sobre els coneixements generats en el marc del Conveni Específic.  
4. Normes de funcionament i personal  
Les col·laboracions derivades d'este conveni marc quedaran subjectes a les normes de l'ISTAS i del CSISP en la forma que establisquen els convenis específics, tenint en compte la naturalesa de la col·laboració i el centre on es realitzen els treballs.  
Ambdues institucions acorden que en la mesura de les seues disponibilitats facilitaran l'accés, permanència i ús de les seues instal·lacions al personal adscrit a les institucions per al desenvolupament de les activitats que s'arrepleguen en els convenis específics. Tot el personal haurà de respectar les normes internes de funcionament de la institució en què treballe i fer bon ús de les seues infraestructures i recursos materials.  
La cobertura de les contingències que puga patir el personal a l'empara del present Conveni serà responsabilitat de la institució de què originàriament depenga i en cap cas la permanència del personal propi i adscrit al CSISP en les instal·lacions de l'ISTAS i viceversa, en virtut dels projectes d'investigació o docents que es duguen a terme, donarà lloc a cap relació contractual amb la institució amfitriona.  
5. Establiment de la Comissió Mixta  
Per a facilitar la col·laboració dels convenis específics i el seu seguiment i compliment es constituirà una Comissió Mixta paritària integrada per dos representants de l'ISTAS i dos representants del CSISP, dels quals un de cada part firmarà el Conveni, o les persones en qui deleguen. Esta comissió es constituirà en el termini de trenta dies, comptats a partir de la data de la firma del Conveni. La Comissió Mixta dictarà les seues normes internes de funcionament.  
6. Funcionament de la Comissió Mixta  
A la Comissió Mixta li corresponen, entre altres, les funcions següents:  
a) Promoure possibilitats de col·laboració en temes cientificotecnològics d'interés comú.  
b) Preparar els Convenis Específics d'execució d'este Conveni Marc sobre les matèries seleccionades, dins de les modalitats de col·laboració establides en la clàusula segona.  
c) Elevar les propostes que elabore als òrgans competents de les dos parts.  
d) Aclarir i decidir tots els dubtes que puguen plantejar-se en la interpretació i execució dels Convenis Específics.  
g) Realitzar el seguiment dels Convenis Específics que se subscriguen.  
La Comissió dictarà les seues pròpies normes de funcionament, respectant el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i podrà reunir-se a petició d'alguna de les parts.  
7. Drets intel·lectuals, industrials i confidencialitat  
Com a norma general, ambdues parts actuaran de manera que no es lesionen possibles drets intel·lectuals o industrials de les parts firmants del conveni, i mantindran l'adequada confidencialitat mútua. Els drets que s'atorguen a les institucions que formen part d'este conveni estaran regulats pels acords específics formalitzats a l'empara d'este Conveni Marc pel que fa a les normes internes de cada institució i a la Llei.  
8. Entrada en vigor i duració  
El present conveni marc entrarà en vigor en el moment de la seua firma i la seua vigència serà de dos anys, renovables per períodes iguals per acord tàcit si cap de les parts no el denuncia al mes del seu venciment.  
9. Modificació i rescissió  
Les parts podran modificar o denunciar este document en qualsevol moment per mutu acord. Qualsevol de les parts podrà, al seu torn, denunciar el present conveni comunicant-ho per escrit a l'altra part, amb sis mesos d'antelació a la data de finalització. No obstant això, en ambdós casos s'hauran de finalitzar les tasques dels Convenis específics que estiguen en vigor.  
El CSISP i l'ISTAS es comprometen a resoldre de manera amistosa qualsevol desacord que puga sorgir en el desenvolupament del Conveni.  
En cas de conflicte per divergències en la interpretació o execució d'este Conveni Marc, ambdues parts acorden sotmetre's a la normativa processal específicament aplicable  
I en prova de conformitat amb el que s'ha dit, firmen per duplicat el conveni en el lloc i la data indicats més amunt.  
